[pic] | COMISIA COMUNITĂȚILOR EUROPENE |

Bruxelles, 7.10.2008

COM(2008) 612 final

RAPORTUL COMISIEI CĂTRE PARLAMENTUL EUROPEAN ȘI CONSILIU

Evaluarea finală a programului Vamă 2007 în conformitate cu articolul 19 din Decizia 253/2003/CE a Parlamentului European și a Consiliului din 6 februarie 2003 de adoptare a unui program de acțiune pentru vamă în Comunitate (Vamă 2007)

RAPORTUL COMISIEI CĂTRE PARLAMENTUL EUROPEAN ȘI CONSILIU

Evaluarea finală a programului Vamă 2007 în conformitate cu articolul 19 din Decizia 253/2003/CE a Parlamentului European și a Consiliului din 6 februarie 2003 de adoptare a unui program de acțiune pentru vamă în Comunitate (Vamă 2007)

PROGRAMUL VAMĂ 2007

Programul Vamă 2007 a fost instituit prin Decizia 253/2003/CE a Parlamentului European și a Consiliului din 6 februarie 2003. Acesta a fost cel de-al treilea program comunitar de acțiune în domeniul vamal și a acoperit perioada 1 ianuarie 2003 – 31 decembrie 2007. Participarea la programul Vamă 2007 a fost deschisă tuturor celor 27 de state membre ale UE, precum și Croației și Turciei. Costul programului a fost suportat atât de Comunitatea Europeană, cât și de țările participante.

Programul Vamă 2007 a avut ca obiectiv principal asigurarea sprijinului necesar administrațiilor vamale naționale ale statelor membre, beneficiare principale ale programului, precum și stimularea cooperării și coordonării dintre acestea. În vederea atingerii acestor obiective (care au fost specificate în Planul de acțiune Vamă 2007, partea I), programul s-a bazat în principal pe:

- acțiuni comune, inclusiv seminarii, ateliere și grupuri de proiect, schimburi de funcționari, activități de formare, analiză comparativă și alte acțiuni. Acțiunile comune de acest gen au reprezentat aproximativ 20% din bugetul programului.

- sisteme de tehnologia informației (IT), inclusiv noul sistem informatizat de tranzit (NCTS), precum și un număr mare de sisteme referitoare la tarife [inclusiv sistemul de informare privind tariful integrat al Comunităților Europene (TARIC)], sisteme de gestionare a riscului și sisteme de informare (inclusiv sistemul de formulare electronice de informare asupra riscului– RIF). Pentru sistemele IT s-a alocat aproximativ 80% din bugetul programului.

Cadrul financiar pentru cei cinci ani de implementare a programului a fost stabilit la 165,55 de milioane EUR.

OBIECTIVUL EVALUĂRII FINALE

Articolul 19 din Decizia 253/2003/CE stipulează că programul Vamă 2007 „face obiectul unei evaluări permanente[1], derulate de Comisie în colaborare cu țările participante.” Evaluarea finală a fost lansată în noiembrie 2007 și a fost finalizată în mai 2008. Aceasta a cuprins întreaga intervenție (2003-2007). Termenii de referință pentru evaluarea finală stipulează că obiectivul său principal este de a evalua:

- ce efecte (rezultate și impact) s-au obținut;

- cum au contribuit acestea la atingerea obiectivelor (eficacitatea) și

- dacă aceste efecte au fost obținute cu costuri rezonabile (eficiența).

Evaluarea finală a colectat reacții și date de la toate grupurile de părți interesate din cadrul programului: Comisia, administrațiile vamale ale țărilor participante și comercianții (numiți, de asemenea, operatori economici). Dată fiind dificultatea identificării unor indicatori simpli pentru măsurarea succesului programului Vamă 2007 (din cauza complexității, a naturii sale plurivalente și a gamei largi de obiective avute în vedere), evaluarea a urmărit efectele programului Vamă 2007 în sens larg, utilizând un melanj de informații calitative și de date cantitative (în cazul în care au fost disponibile), pentru a determina impactul și eficacitatea acestuia.

METODOLOGIE

Metodologia de colectare a datelor și informațiilor a cuprins următoarele instrumente:

- Un chestionar de evaluare pentru administrațiile vamale naționale: punctele naționale de contact pentru programul Vamă 2007 din toate cele 29 de țări participante au primit un chestionar detaliat în care li se solicita să își exprime opiniile cu privire la program și să le argumenteze, furnizând date și informații concrete.

- Un chestionar informativ pentru Comisia Europeană: Direcția generală Impozitare și Uniune vamală (DG TAXUD) a Comisiei a furnizat date suplimentare (în principal cantitative) privind investițiile și rezultatele programului Vamă 2007.

- Studii de caz: au fost efectuate patru studii de caz, fiecare axându-se pe una dintre prioritățile programului. Ca parte a studiilor de caz, au fost realizate peste 80 de interviuri cu participanții la unele dintre acțiunile comune, inclusiv cu funcționari vamali din 23 de țări participante diferite, cu operatori economici și cu funcționari din cadrul DG TAXUD.

- Sondaje de opinie online: au fost realizate două sondaje de opinie diferite – unul destinat funcționarilor vamali care au luat parte la acțiuni comune în cadrul programului Vamă 2007 și/sau au utilizat sistemele informatice (acest sondaj a totalizat un număr de 1 243 de răspunsuri), iar celălalt destinat operatorilor economici implicați în activitățile programului Vamă 2007 (133 de răspunsuri).

- Cercetare documentară: cercetările documentare au utilizat sursele de informații existente, inclusiv bazele de date ART și CIRCA, precum și alte documente care fie sunt de domeniu public, fie au fost puse la dispoziție de părțile interesate.

Analiza informațiilor colectate cu ajutorul acestor instrumente și metode a fost efectuată într-un cadru analitic bazat pe criterii de evaluare și indicatori, conceput în timpul fazei inițiale a evaluării. Acest cadrul are la bază, în mare parte, logica de intervenție a programului (derivată din structura obiectivelor, priorităților și priorităților secundare din Planul de acțiune Vamă 2007). De asemenea, acolo unde a fost adecvat și posibil, s-au utilizat indicatorii calitativi concepuți în 2003 pentru evaluarea programului.

REZULTATELE ȘI IMPACTUL/EFICACITATEA

Programul Vamă 2007 a avut următoarele obiective principale (cf. Deciziei Vamă 2007 și Planului de acțiune Vamă 2007, Partea I):

- Protejarea intereselor comunitare: în special, să asigure protecția necesară a intereselor financiare ale Uniunii Europene și să garanteze un mediu stabil și sigur cetățenilor acesteia.

- Facilitarea comerțului: să ajute administrațiile statelor membre să facă față cerințelor impuse de globalizare și de creșterea volumului de schimburi comerciale și să contribuie la întărirea mediului concurențial din Uniunea Europeană.

- Rezultate/infrastructuri echivalente: să permită administrațiilor statelor membre să interacționeze și să se achite de sarcinile lor în mod eficient, ca și cum ar constitui una și aceeași administrație și să obțină rezultate echivalente în orice punct de pe teritoriul vamal al Comunității.

- Extindere: să ia măsurile necesare de pregătire pentru extindere, să susțină integrarea noilor state membre și să garanteze securitatea viitoarelor frontiere externe ale UE.

Pe baza scopului evaluării și a obiectivelor programului, s-au formulat opt întrebări evaluative. Primele patru întrebări se refereau la măsura în care a contribuit programul Vamă 2007 la atingerea fiecăruia dintre aceste obiective. Cea de-a cincea întrebare avea ca obiect evaluarea separată a măsurii în care au contribuit sistemele informatice la atingerea acestor obiective. Principalele concluzii privind aceste elemente sunt rezumate în continuare.

A contribuit programul Vamă 2007 la garantarea unui mediu stabil și sigur pentru cetățeni și la protejarea intereselor financiare ale Comunității Europene?

Din informațiile colectate pe durata evaluării, se poate concluziona că programul Vamă 2007 a avut o contribuție semnificativă la protejarea intereselor Comunității Europene. Peste 80% din administrațiile vamale naționale au menționat că programul Vamă 2007 a contribuit „într-o oarecare măsură” sau „foarte mult” atât la garantarea unui mediu stabil și sigur pentru cetățeni, cât și la protejarea intereselor financiare ale comunității. Acest lucru s-a realizat prin intermediul a numeroase programe de acțiune care au avut ca obiect simplificarea, raționalizarea, standardizarea și/sau îmbunătățirea generală a legislației și procedurilor vamale, precum și prin intermediul unor acțiuni de stimulare a cooperării între autoritățile vamale în general.

În general, reacțiile primite de la părțile interesate indică faptul că programul Vamă 2007 este privit, în mare măsură, ca un factor de importanță vitală în facilitarea și stimularea unei cooperării pragmatice fructuoase între toți actorii implicați în domeniul legislației, procedurilor și formalităților vamale (inclusiv cel al prevenirii fraudelor și al luptei împotriva mărfurilor contrafăcute). Rezultatele concrete ale diferitelor grupuri de lucru care sunt/au fost active în acest domeniu, efectele mai largi ale unor contacte mai bune între administrațiile naționale (de exemplu, prin intermediul schimburilor), precum și sistemele informatice și cele de schimb de informații dezvoltate în cadrul programului Vamă 2007 au contribuit împreună la evaluarea pozitivă a impactului acestuia în ceea ce privește protejarea intereselor comunitare.

A contribuit programul Vamă 2007 la facilitatea schimburilor comerciale?

În general, evaluarea indică faptul că rolul programului Vamă 2007 în facilitarea schimburilor comerciale a fost unul mixt. Există o tendință clară (mai ales în ultimii trei-patru ani) de a oferi operatorilor economici șansa de a lua parte la grupuri de lucru, seminarii și alte acțiuni comune și, prin urmare, de a colabora pe parcursul întregului proces de elaborare a noilor reglementări, proceduri, specificații etc. Operatorii economici și-au exprimat aprecierea în ceea ce privește bunăvoința de care a dat dovadă Comisia (și, într-o oarecare măsură, statele membre) și în ceea ce privește eforturile depuse în vederea participării operatorilor și a cunoașterii preocupărilor lor. Marea majoritate a funcționarilor vamali au apreciat, de asemenea, participarea sporită a operatorilor economici, deși câțiva dintre aceștia și-au exprimat îngrijorarea că o participare "excesivă" a acestora poate uneori să constituie un obstacol în luarea deciziilor în mod eficient și eficace.

Pe de altă parte, operatorii economici au fost mai puțin entuziaști în ceea ce privește impactul real al cooperării asupra reducerii sarcinilor administrative ale comerțului legal și asupra simplificării și modernizării procedurilor și formalităților vamale. Deși câteva dintre acțiunile desfășurate în cadrul programului Vamă 2007 au contribuit la reducerea sarcinilor administrative ale operatorilor comerciali (de exemplu, implementarea noului sistem de tranzit informatizat), au existat totuși critici la adresa noilor măsuri și inițiative întreprinse în Europa în urma atacului terorist din 11 septembrie, care s-au axat în special pe probleme de siguranță și securitate, ducând adesea la sarcini administrative sporite pentru comerț. Numărul relativ redus de acțiuni comune destinate explicit atingerii obiectivului de facilitare a schimburilor comerciale, urmărit în cadrul programului, constituie o indicație suplimentară a unui dezechilibru (deși trebuie menționat faptul că numeroase alte acțiuni, fără a fi explicit legate de acest obiectiv, au contribuit probabil indirect la facilitarea schimburilor comerciale).

Au fost ajutate administrațiile vamale naționale de programul Vamă 2007 să lucreze ca și cum ar forma una și aceeași administrație?

Evaluarea a indicat faptul că programul Vamă 2007 a contribuit în mod semnificativ la acest obiectiv, prin facilitarea implementării uniforme a legislației vamale, precum și prin armonizarea metodelor de lucru în multe domenii diferite. Acest lucru înseamnă obținerea de rezultate echivalente în toate punctele teritoriului vamal, fapt confirmat de răspunsurile primite în cadrul sondajului de la operatorii comerciali, care afirmă că administrațiile vamale din statele membre ale UE au făcut progrese semnificative în direcția îndeplinirii sarcinilor care le revin, ca și cum ar forma una și aceeași administrație.

Programul Vamă 2007 a contribuit în mod clar la apropierea administrațiilor vamale naționale, precum și la armonizarea și standardizarea procedurilor și a strategiilor acestora. Câteva exemple concrete includ sistemele informatice comune dezvoltate în cadrul programului Vamă 2007, strategia de formare și instrumentele de învățare online comune. La nivel „uman”, acțiunile programului Vamă 2007 facilitează schimburile de cunoștințe și de experiență, împărtășirea celor mai bune practici și, pur și simplu, contacte personale dincolo de granițele naționale, contribuind astfel la o mai bună coordonare a muncii în cadrul administrațiilor vamale din întreaga Europă.

Programul Vamă 2007 a oferit sprijin noilor state membre și țărilor candidate în procesul lor de integrare și de pregătire pentru aderare?

Conform răspunsurilor primite de la administrațiile vamale ale noilor state membre și ale țărilor candidate, programul Vamă 2007 a fost foarte util în procesul lor de integrare și de pregătire pentru aderare la UE (majoritatea au afirmat că programul a contribuit „foarte mult” la atingerea acestui obiectiv). Studiul de caz a confirmat că programul Vamă 2007 este foarte apreciat de funcționarii vamali din noile state membre, care au subliniat valoarea acestuia în schimburile de cunoștințe, de experiență și de strategii, precum și din punct de vedere relațional, în general.

Sprijinul oferit de programul Vamă 2007 în procesul de aderare și de integrare al noilor state membre are la bază, în principal, trei tipuri de inițiative.

- A existat o serie de acțiuni special destinate noilor state membre și/sau țărilor candidate (inclusiv proiecte de analiză comparativă și suport tehnic). Aceste inițiative au avut adesea un impact pozitiv asupra dezvoltării capacităților și adoptării unor strategii și proceduri mai eficace.

- Încă din faza incipientă a procesului de aderare, țările candidate au beneficiat de posibilitatea de a participa la program, în cadrul diferitelor sale grupuri de lucru și de proiect (care nu se axau pe extindere), al seminarelor etc. Acest lucru oferă viitoarelor state membre o primă privire generală asupra legislației UE, a procedurilor, formalităților și a implementării acestora, permițându-le astfel să demareze procesul de aliniere și de adaptare a propriei legislații și a propriilor procese, încă înainte de a adera oficial la UE.

- Diversele sisteme informatice dezvoltate cu sprijinul programului Vamă 2007, precum și activitățile de susținere a implementării lor și a formării utilizatorilor, au contribuit, de asemenea, la integrarea armonioasă a administrațiilor vamale din noile state membre.

În ce măsură au contribuit sistemele informatice la atingerea obiectivelor programului?

În cadrul programului Vamă 2007, s-au depus eforturi susținute pentru garantarea (inter)operabilității a numeroase sisteme informatice. În prezent, toate sistemele evaluate par să funcționeze armonios, iar nivelul ridicat al satisfacției utilizatorilor indică în mod clar utilitatea lor. Aceasta nu înseamnă, totuși, că nu persistă câteva probleme; evaluarea a identificat un număr de puncte slabe ale unor sisteme informatice specifice, care trebuie remediate.

În general, rezultatele evaluării sugerează că sistemele informatice au contribuit semnificativ la progresele înregistrate în direcția atingerii obiectivului II (facilitarea schimburilor comerciale) și III (rezultate/infrastructuri echivalente). În ceea ce privește obiectivul II, noul sistem de tranzit informatizat (NCTS) pare să fi avut o contribuție majoră la simplificarea și accelerarea procedurii de tranzit, atât pentru operatorii comerciali, cât și pentru administrațiile țărilor participante. Unele dintre sistemele referitoare la tarife — în special sistemul de informare privind tariful integrat al Comunității Europene (TARIC) și sistemul de informații tarifare europene obligatorii (EBTI) — au avut, de asemenea, un impact asupra facilitării schimburilor comerciale, prin îmbunătățirea disponibilității informațiilor și prin creșterea certitudinii juridice pentru operatorii comerciali.

În ceea ce privește obiectivul I al programului (protecția intereselor Comunității Europene), este unanim recunoscut faptul că sistemele informatice (mai ales sistemele referitoare la tarife) au ameliorat disponibilitatea datelor, contribuind astfel la protecția intereselor financiare ale Comunității. Pe de altă parte, lupta împotriva fraudei nu a constituit obiectivul principal al sistemelor informatice, deoarece dezvoltarea și întreținerea sistemelor informatice destinate luptei împotriva fraudei fac obiectul altor instrumente legale[2]. Cu toate acestea, se estimează că sistemul de formulare electronice de informare asupra riscului (RIF) va deveni din ce în ce mai util pentru îmbunătățirea controlului vamal și, prin urmare, pentru prevenirea fraudei în viitor, pe măsură ce cadrul comun de gestionare a riscurilor înregistrează progrese.

EFICACITATE, UTILITATE ȘI SUSTENABILITATE

Ultimele trei întrebări de evaluare au avut ca obiect eficacitatea, utilitatea și sustenabilitatea programului Vamă 2007. În următoarele paragrafe sunt rezumate principalele concluzii în privința acestor aspecte.

Programul Vamă 2007 ar putea fi mai eficace și ar putea avea același impact și aceleași rezultate cu costuri mai reduse?

În general, rezultatele evaluării indică faptul că programul Vamă 2007 este eficace. La nivelul acțiunilor comune, instrumentele considerate a fi cele mai eficace de către beneficiari (în special grupurile de lucru, grupurile de proiect și schimburile) sunt cele mai mult utilizate și pentru care este alocată cea mai mare parte a bugetului. Studiile de caz au sugerat că posibilitățile de diminuare a costurilor erau reduse în cazul eșantionului de 20 de acțiuni evaluate în detaliu. Raportul cost-eficacitate este mai greu de evaluat în cazul acțiunilor de dezvoltare și de suport al diverselor sisteme informatice în cadrul programului Vamă 2007. Răspunsurile primite din partea utilizatorilor și a beneficiarilor sugerează faptul că aceștia sunt satisfăcuți de sistemele informatice și că impactul acestor sisteme le justifică costul.

Beneficiarii programului au estimat, de asemenea, că structurile și procedurile de gestiune a programului funcționează bine. Cu toate acestea, în cazul câtorva dintre țările participante, resursele (mai ales resursele umane) disponibile la nivel național pentru gestionare și coordonare au fost considerate insuficiente pentru obținerea beneficiilor potențiale ale programului Vamă 2007.

În cele din urmă, aproximativ 60% din bugetul alocat programului Vamă 2007 a fost, de fapt, utilizat până la finalul anului 2007. Deși în cadrul programului Vamă 2007 sunt prevăzute cheltuieli suplimentare pentru 2008 și 2009 (în contextul unor contracte pe termen lung, încheiate în cadrul programului Vamă 2007, în special pentru servicii informatice), suma totală se va situa semnificativ sub nivelul maxim disponibil al bugetului. Acest lucru se datorează în principal faptului că cheltuielile legate de dezvoltarea și suportul sistemelor informatice au fost substanțial mai reduse decât cele estimate. Motivele constau probabil într-o combinație de factori, de aceea este dificil să se ajungă la concluzii clare în ceea ce privește eficacitatea programului. Totuși, trebuie subliniat faptul că programul Vamă 2007 și-a atins obiectivele nu la un cost de 165,55 de milioane de euro, ci la aproximativ 95 de milioane de euro până în prezent, plus cheltuieli suplimentare estimate a se situa în jurul sumei de 10-15 milioane, programate pentru anii următori.

Efectele au corespuns nevoilor identificate și problemelor ce trebuiau rezolvate?

Evaluarea a stabilit că efectele obținute în urma programului au corespuns, în mare parte, nevoilor identificate și problemelor ce trebuiau rezolvate, datorită faptului că:

a) Toate cele patru obiective principale ale programului Vamă 2007 sunt relevante și răspund nevoilor și priorităților administrațiilor vamale naționale ale țărilor participante; se pare că nu există alte nevoi semnificative ale țărilor participante la care programul ar fi trebuit să răspundă.

b) Efectele programului Vamă 2007 au contribuit (într-o oarecare măsură) la atingerea tuturor celor patru obiective ale programului (a se vedea mai sus).

Prin urmare, programul a avut un grad înalt de utilitate. Prin punerea la dispoziția tuturor actorilor de pe teritoriul UE a unor mecanisme, instrumente și procese în domeniul vamal pentru a aborda, dezbate și rezolva probleme importante cu privire la legislația și procedurile vamale, programul Vamă 2007 a contribuit în mod evident la progresele înregistrate de administrațiile vamale naționale, care depun eforturi să lucreze ca și cum ar forma o singură administrație. Programul a avut, de asemenea, o contribuție importantă la pregătirea extinderii și integrării noilor state membre, precum și la protejarea intereselor Comunității Europene. În final, deși nu este clar dacă, în urma bilanțului, măsurile adoptate în cadrul programului Vamă 2007 au contribuit la facilitarea schimburilor comerciale, este evident că acesta a fost util în reducerea sarcinilor administrative ale comerțului legitim în anumite domenii și în limitarea sarcinilor administrative suplimentare impuse de unele dintre noile măsuri destinate sporirii siguranței și securității.

Efectele obținute în urma programului Vamă 2007 vor dura pe termen mediu și lung?

Programul Vamă 2007 a produs, fără îndoială, un număr de rezultate concrete ale căror efecte vor dura pe termen mediu și lung. Printre cele mai bune exemple de astfel de efecte durabile se numără proiectele de texte întocmite de grupurile de lucru în cadrul programului Vamă 2007, care au devenit parte din legislația deja adoptată sau pe cale de adoptare, o serie de sisteme informatice a căror dezvoltare și implementare a beneficiat de contribuția crucială a activităților din cadrul programului Vamă 2007, precum și modulele de învățare online dezvoltate, care sunt deja utilizate în câteva state membre.

Cu toate acestea, realizarea integrală a potențialelor efecte pozitive va depinde de continuarea programului. Acesta asigură un mecanism vital de acompaniere, de dezbatere și de dezvoltare în comun atât a inițiativelor în desfășurare, cât și a celor noi, care urmează a fi lansate în domeniul vamal (fie acestea de natură legală, procedurală, tehnologică, politică sau de orice altă natură) și, în cele din urmă, de îmbunătățire a calității, eficacității, coerenței și acceptabilității lor pentru țările participante și pentru operatorii economici. Întreruperea programului Vamă 2007 ar ridica probleme serioase pentru toți beneficiarii și pentru toate părțile interesate, cooperarea și coordonarea dintre aceștia având de suferit, în detrimentul progreselor ulterioare în vederea atingerii tuturor obiectivelor programului Vamă 2007.

RECOMANDĂRI

Recomandări generale

Evaluarea finală a confirmat faptul că programul Vamă 2007 a avut un impact pozitiv asupra activității vamale în Europa. Acesta este foarte apreciat de beneficiari și de părțile interesate, contribuind în mod eficace (în unele cazuri, semnificativ) la atingerea tuturor obiectivelor sale principale. Prin urmare, evaluarea finală reafirmă ceea ce s-a menționat deja în evaluarea intermediară — necesitatea continuării programului Vamă 2007. Pentru a garanta că programul (programele) următor (următoare) funcționează de o manieră cât se poate de armonioasă și de eficace, acesta (acestea) trebuie:

- să mențină strategia de gestionare pe bază de obiective, garantând astfel că toate activitățile urmăresc un set de obiective clar definite, aliniate obiectivelor generale ale programului și facilitând, în același timp, monitorizarea și evaluarea;

- să revizuiască lista priorităților și a priorităților secundare, în vederea garantării valabilității continue a strategiei bazate pe obiective organizate ierarhic, în funcție de relevanța și fezabilitatea acestora. Este posibil ca unele dintre prioritățile programului Vamă 2007 să nu mai fie relevante, în timp ce altele să fie prea generale sau prea specifice.

- să sporească vizibilitatea și utilitatea Programului de lucru anual (PLA), prin utilizarea acestuia la stabilirea unor priorități cheie foarte clare pentru anul care urmează (mai degrabă decât limitarea acestuia la examinarea tuturor obiectivelor și priorităților din Planul de acțiune).

- să continue să utilizeze intens grupurile de lucru/proiect și schimburile, care au fost identificate de către beneficiari ca fiind cele mai eficace tipuri de acțiuni și care, atunci când sunt bine direcționate, s-au dovedit a fi capabile să producă rezultate extrem de utile, tangibile și concrete;

- Alte tipuri de acțiuni comune (inclusiv seminarii, analize comparative etc.) pot fi, de asemenea, foarte utile în anumite situații, însă succesul lor depinde, în mare măsură, de modul în care sunt organizate. Orientările Vamă 2007 cu privire la analizele comparative ar trebui, în mod special, revizuite pentru a remedia deficiențele de utilizare a acestui instrument, identificate în evaluare.

Domenii problematice specifice

Evaluarea a identificat un număr de probleme aparținând unor domenii specifice care necesită remediere. În vederea continuării progreselor înregistrate până în prezent și a rezolvării problemelor celor mai importante pentru părțile interesate, programul sau programele care vor urma programului Vamă 2007 trebuie:

- să acorde o importanță sporită facilitării schimburilor comerciale. Acesta este obiectivul principal pentru agenții comerciali, precum și pentru administrațiile vamale naționale ale țărilor participante, însă a primit o atenție relativ redusă în cadrul programului Vamă 2007 (în comparație cu alte obiective principale). Pentru a contribui la reducerea sarcinilor administrative ale comerțului legitim, este deosebit de important:

- să se garanteze punerea la timp la dispoziție a inițiativei cu privire la vămile electronice (E-customs) și evitarea încetinirii procesului înainte ca beneficiile pentru operatorii economici să înceapă să se materializeze.

- să se acorde prioritate activităților cu privire la autorizațiile unice, inclusiv statutul de operator economic autorizat (OEA) și autorizațiile unice pentru proceduri simplificate (AUPS), și să se facă eforturi în direcția recunoașterii uniforme reale și a aplicării acestor concepte în întreaga Uniune Europeană.

- să se continue implicarea operatorilor economici în cadrul acțiunilor comune relevante, pentru a se garanta recunoașterea și luarea în considerare a nevoilor, experienței și opiniilor operatorilor comerciali în dezvoltarea de noi reglementări, proceduri, instrumente etc.

- să continue lucrările în domeniul analizei și gestionării riscurilor, care constituie un domeniu cheie în vederea ameliorării și standardizării controalelor și procedurilor vamale, precum și în vederea combaterii fraudei în mod eficace; lucrările viitoare cu privire la profilurile, indicatorii, normele de risc etc., precum și cele de identificare a modalităților de facilitare și de utilizare la maxim a acestora de către toate administrațiile vamale naționale, ar trebui să se axeze pe:

- identificarea elementelor sensibile din punct de vedere politic în ceea ce privește gestionarea riscurilor (parțial datorate faptului că ceea ce este legal într-un stat membru poate fi ilegal în altul) și soluționarea acestora la nivelurile adecvate;

- continuarea punerii accentului pe activitățile și exercițiile practice destinate direct armonizării aprofundate a strategiilor de gestionare a riscurilor pe întreg teritoriul UE.

- să continue să urmărească și să implementeze noua strategie comună de formare, având grijă, în același timp, ca producerea de module de învățate online/mixte să nu devină un scop în sine și ca alte domenii de acțiune să nu fie neglijate. Acest lucru include:

- angajarea unui dialog deschis și cuprinzător între Comisie și țările participante, în vederea stabilirii priorităților pentru anii următori (inclusiv ce alte domenii legate de formare ar dori țările participante să fie abordate în cadrul programului);

- revizuirea și, dacă este cazul, adaptarea conținutului, a frecvenței, duratei și structurii întrunirilor Grupului de gestionare a activităților de formare, pentru a-i permite acestuia să joace un rol mai activ în coordonarea activităților programului în domeniul formării.

- să continue progresele înregistrate în ceea ce privește sistemele informatice, prin explorarea suplimentară și abordarea domeniilor în care se pot aduce ameliorări și/sau noi acțiuni precum:

- rezolvarea provocărilor și a deficiențelor specifice identificate în evaluare, care afectează câteva dintre sistemele informatice utilizate în prezent la nivelul UE.

- promovarea armonizării paneuropene a interfețelor cu operatorii comerciali pentru toate procedurile vamale. Comisia a propus câteva orientări privind armonizarea acestor interfețe în întreaga Uniune Europeană în trecut, iar evaluarea a stabilit faptul că aproape jumătate dintre țările participante au considerat că programul Vamă 2007 ar fi putut sau ar fi trebuit să sprijine mai mult armonizarea interfețelor la nivel european.

Măsuri conexe

În final, există câteva măsuri „conexe” pe care evaluatorii le recomandă în vederea creșterii eficacității programului și a sporirii capacității acestuia de a-și atinge obiectivele:

- să solicite țărilor participante să garanteze alocarea de resurse umane suficiente pentru coordonarea, managementul și administrarea programului la nivelul fiecărei administrații vamale naționale;

- să conceapă activități de comunicare destinate instituțiilor relevante (în special, ministerelor naționale responsabile cu serviciile vamale), pentru a crește vizibilitatea programului Vamă 2007 și pentru a face mai bine cunoscut rolul acestuia, posibilitățile pe care le oferă și efectele pe care le are (și, inter alia , creșterea șanselor de alocare a unor resurse suficiente);

- să revizuiască indicatorii și modalitățile de măsurare a succesului dezvoltate la începutul programului Vamă 2007, în vederea stabilirii unei liste definitive de indicatori relevanți și fezabili care pot fi utilizați pentru monitorizarea și evaluarea programului în viitor.

[1] Evaluarea intermediară a avut loc în decembrie 2005. A se vedea documentul de lucru al serviciilor Comisiei: Raportul Comisiei: Evaluarea intermediară a programului Vamă 2007, SEC (2006) 35.

[2] Regulamentul (CE) nr. 515/97 privind asistența reciprocă între autoritățile administrative ale statelor membre și cooperarea dintre acestea și Comisie în vederea asigurării aplicării corespunzătoare a legislației din domeniile vamal și agricol (JO L 82, 22.3.1997) și Convenția Consiliului încheiată în temeiul articolului K.3 din Tratatul Uniunii Europene cu privire la utilizarea tehnologiei informației în domeniul vamal, semnată la 26.7.1995 (Jurnalul Oficial C 316, 27.11.1995 p. 0034-0047).